ועדת הכלכלה, כנסת 24, פרוטוקול מספר 107, 2021-12-06 12:42

מיכאל ביטון: שלום לכולם, סליחה על העיכוב, הוועדה הקודמת התעכבה קצת, ואנחנו ממשיכים את הדיונים בוועדת הכלכלה.

מיכאל ביטון: הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות).

מיכאל ביטון: הנושא הזה נידון בוועדה, עבר עדכונים.

מיכאל ביטון: אנחנו מבינים שהווריאנטים והשינויים משפיעים גם על עמדת הממשלה בנושא הקורונה.

מיכאל ביטון: אנא הציגו את מהות התקנות והתיקונים ביחס לעבר.

טל פוקס: התקנות שלפני

טל פוקס: כם מכילות שני תיקונים עיקריים.

טל פוקס: התיקון הראשון מדבר על חלופה של אנטיגן 24 שעות לפני טיסה במקום PCR 72 שעות לפני הטיסה.

טל פוקס: הוא לא משנה את השאלה אם אתה חייב או לא חייב בבדיקה לפני הטיסה.

מיכאל ביטון: זה סוג של הקלה.

טל פוקס: זה סוג של הקלה.

טל פוקס: מי שהיה חייב לפני הטיסה בבדיקת PCR עכשיו יכול לעשות גם אנטיגן לפני הטיסה.

טל פוקס: זה תיקון אחד.

טל פוקס: התיקון השני מבטל את החובה לפתוח דלפקים של חברות התעופה למשך ארבע שעות לפני טיסה בין-לאומית.

טל פוקס: זה התיקון השני.

מיכאל ביטון: למה?

טל פוקס: לגבי ההסבר יתייחסו רשות שדות התעופה.

טל פוקס: הם אלה שביקשו.

טל פוקס: אני אגיד את ההיסטוריה.

טל פוקס: הייתה חובה כזאת כדי למנוע התקהלויות כבר הרבה מאוד זמן.

מיכאל ביטון: לפרוס את ההגעה לשדה.

טל פוקס: נכון.

טל פוקס: עם הביטול של החובה לשמור בטרמינל מרחק של שני מטר אחד מהשני, שקלנו האם לבטל את זה או לא.

טל פוקס: בהתחלה הייתה שם חובה לא רק לפתוח ארבע שעות לפני, אלא גם מספר מסוים של דלפקים, את זה כבר ביטלנו ביחד עם הביטול של החובה לשמור שני מטר, את החובה לפתוח מספר מסוים של דלפקים.

טל פוקס: לגבי החובה של ארבע שעות - - -

מיכאל ביטון: אלה תיקונים, אבל חידוש התקנות, זה נמשך?

טל פוקס: כן.

טל פוקס: סליחה, אין הארכה הפעם.

טל פוקס: הפעם זה רק השינוי.

מיכאל ביטון: השינויים הללו.

טל פוקס: נכון.

טל פוקס: ההארכה תגיע בהמשך.

טל פוקס: כרגע התקנות בתוקף - - -

מיכאל ביטון: רק שני השינויים.

מיכאל ביטון: שמואל אמסלם, רשות שדות התעופה.

מיכאל ביטון: לא חייבים לדבר.

מיכאל ביטון: אם הכול מובן ומוסכם, אפשר ללכת ישר להקראה.

שמואל אמסלם: זו בקשה שלנו.

שמואל אמסלם: זה יכול להקל.

שמואל אמסלם: כמו שדיברנו זו הקלה גם על הנוסעים, זו הקלה גם על חברות התעופה, וכך גם נוכל להוסיף יותר טיסות, כי אם אנחנו - - - דלפקי צ'ק אין לשלוש שעות ולא לארבע שעות - - -

מיכאל ביטון: להכניס את השדה לפעילות.

מיכאל ביטון: להגדיל את הפעילות.

מיכאל ביטון: להחזיר אותו לשגרה.

שמואל אמסלם: גם לציבור הנוסעים, כמובן שהם הנהנים המרכזיים מהשינוי הזה.

שמואל אמסלם: תודה.

שמואל אמסלם: שי גל, יש משהו דחוף להגיד?

שי גל: אני אחכה להמשך.

מיכאל ביטון: אין המשך.

מיכאל ביטון: עושים הקראה וזהו.

מיכאל ביטון: זה דיון טכני ממוקד.

שי גל: אני אוותר.

מיכאל ביטון: בבקשה, בואו נעבור להקראת התיקונים.

טל פוקס: טיוטת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) (תיקון מס' 4), התשפ"ב–2021 כאן הכנסנו את ההגדרה לבדיקת אנטיגן.

טל פוקס: זה המקום לציין, וחשוב לציין שהכוונה לא לבדיקה ביתית שאתה קונה בסופר, אלא בדיקה במקום מסודר, שמנפיק לנבדקים אישור בכתב, זה יכול להיות גם אישור בכתב וגם מקוון על הממצא השלילי.

טל פוקס: זו ההגדרה שלנו לבדיקת אנטיגן.

טל פוקס: זאת המחיקה של הדלפקים, של החובה לפתוח ארבע שעות לפני.

טל פוקס: תקנה 17 שקראתי קודם קשורה לצוות אוויר.

טל פוקס: איש צוות אוויר, חל עליו בדיוק אותו הסדר שהחלנו על נוסעים.

טל פוקס: גם הוא יוכל לבצע במקום בדיקת PCR לפני הטיסה בדיקת אנטיגן.

טל פוקס: מדובר רק על טיסה נכנסת, לא על טיסה יוצאת.

טל פוקס: תיקון תקנה 30 היא התקנה שעוסקת בנוסעים.

טל פוקס: זה התאמות - - -

אביגל כספי: הכוונה היא לומר שאותם כללים שחלים על בדיקת PCR יחולו על בדיקת האנטיגן ויש פה השמטה, שהיא השמטה לא מכוונת, שבטיסה שכוללת מעבר, זמן ההמתנה בין הטיסות לא יעלה על 24 שעות.

אביגל כספי: הערנו למשרדים, ובעזרת השם כשיגיעו התקנות לחידוש - - -

מיכאל ביטון: זה בתקנות.

מיכאל ביטון: אבל זה רלוונטי לתיקון פה עכשיו?

טל פוקס: כן.

טל פוקס: זה איזה השמטה בתיקון שאנחנו נתקן בתיקון הקרוב בעוד כמה ימים.

מיכאל ביטון: בנוסח הסופי תופיע ההערה הזאת?

אביגל כספי: לא בנוסח הסופי.

מיכאל ביטון: בחידוש התקנות ההערה תיכנס?

טל פוקס: אנחנו נכניס את התיקון שכבר הסכמנו עליו, כי זו הערה נכונה של הייעוץ המשפטי.

מיכאל ביטון: מתי מגיע לפה חידוש התקנות?

טל פוקס: זה אמור להגיע כנראה ביום ראשון.

מיכאל ביטון: תוודאו שיש לכם ועדת כלכלה.

טל פוקס: זה לא חייב להיות אישור מראש.

מיכאל ביטון: אתם קודם נותנים תוקף, ויש לכם שבועיים שלושה.

טל פוקס: כרגע התוקף של התקנות הוא עד יום יום שני בחצות, הוועדה יכולה לדון מראש ביום שני בבוקר, והיא יכולה לדון אחרי שהן נכנסות לתוקף בהמשך.

מיכאל ביטון: נמשיך את ההקראה.

טל פוקס: זה איזה תיקון ששמנו לב אליו קודם לכן.

טל פוקס: איזה התאמה בנוסח.

טל פוקס: זאת התקנה שמשנה את הנוסח של העבירות הפליליות.

טל פוקס: מתאימה אותו לחובות העדכניות, כפי שקבענו בתיקון הזה.

טל פוקס: תיקון תקנה 36 זאת התקנה שעוסקת בעבירות מינהליות.

טל פוקס: זה הביטול של העבירה המינהלית של הדלפקים.

טל פוקס: כלומר, התקנות כבר נכנסו לתוקף, ואנחנו מאשרים אותן כאן בדיעבד, או לא מאשרים בדיעבד.

מיכאל ביטון: סיימנו את ההקראה.

מיכאל ביטון: יש הערות לח"כים לפני הצבעה?

מיכאל ביטון: מי בעד?

מיכאל ביטון: פה אחד.

מיכאל ביטון: אושרו.

מיכאל ביטון: התיקונים בתוקף.

מיכאל ביטון: אני נועל את הישיבה.

מיכאל ביטון: תודה רבה.